Ronald Bye
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Historiske biografier i norsk politikk
Ronald Bye var en norsk politiker fra Arbeiderpartiet, som er særlig kjent som partisekretær 1969–1975, en periode som blant annet omfattet striden om norsk EF-medlemskap i 1972. Bye var samferdselsminister i årene 1979–1981.
Karriere Bye var fagutdannet maskinreparatør og kom tidlig inn i fagforeningsarbeid. Han ble i 1960 faglig sekretær i AUF og året etter valgt sekretær. Han var distriktssekretær i LO i 1963–1967 og ved LOs hovedkontor i 1968–1969 før han ble partisekretær i Arbeiderpartiet i årene 1969–1975.Fra 1975 var han administrerende direktør Norsk Folkeferie til 1983 og i Norsk Reiselivsråd i årene 1983–1987. Han var samferdselsminister i 1979–1981. Siden 1988 drev Ronald Bye eget konsulentfirma.Ronald Bye overtok som partisekretær etter den mektige Haakon Lie, og han måtte ta mye av ansvaret for splittelsen i partiet forut for EF-avstemningen 1972, som ble et stort nederlag for Bye. Han fikk også mye av ansvaret for det dårlige stortingsvalget i 1973. Bye deltok også i prosessen som førte til at Reidar Hirsti ble fjernet som sjefredaktør i Arbeiderbladet i 1974. Utgivelser Senere utgav Ronald Bye flere omstridte bøker, blant annet Sersjanten (1987) og Oppgjør (1992), samt thrillerne Niende etasje (1993) og Spillet (1995). I 1993 kom De visste alt ... (skrevet sammen med Alf R. Jacobsen og Finn Sjue), der han avslørte ulovlig overvåking og avlytting av politiske motstandere. Med Finn Sjue utgav han i 1995 Norges hemmelige hær. Les mer i Store norske leksikon Ronald Bye i Norsk biografisk leksikon